Snæfellskonum komnar í vænlega stöðu í titilvörninni Ekki verður annað sagt en Snæfellskonum gangi vel að verja Íslandsmeistaratitil sinn í körfubolta . Eftir nauman sigur á Keflavíkurstúlkum í Hólminum í fyrstu umferð úrslitaeinvígisins í Dominosdeildinni unnu þær góðan sigur í Keflavík í kvöld 85 : 76 og eru því komnar í 2 : 0 í einvíginu . Með sigri í Stykkishólmi á mánudagskvöldið hampa Snæfellskonur bikarnum sem fylgir Íslandsmeistaratitlinum . Snæfellskonur komu ákveðnar til leiks í kvöld og leiddu eftir fyrsta leikhluta 31 : 22 . Leikurinn var síðan í jafnvægi í öðrum leikhluta og staðan í hálfleik var 52 : 42 fyrir Snæfelli . Keflavíkurstúlkur koma grimmar til seinni hálfleiks og náðu að laga stöðuna í 63 : 66 áður en blásið var til lokafjórðungs . Þá hófst æðisleg barátta þar sem heimastúlkur saumuðu að gestunum og komust yfir 74 : 72 þegar rúmar fimm mínútur voru til leiksloka . En Snæfellskonur reyndust sterkari og úrslit leiksins ráðust á síðustu þremur mínútum leiksins . Eftir að Snæfellskonur jöfnuðu og komust yfir í 77 : 74 , náðu Keflavíkurstúlkur að svara með einni tveggja stiga körfu og síðan ekki meir . Vörn Snæfellskvenna hélt á lokasprettinum og þær unnu sætan sigur 85 : 76 . Eins og í fyrstu viðureigninni voru Kristen McCarthy og Hildur Sigurðardóttir í fararbroddi hjá Snæfelli . Kristen skoraði hvorki meira né minna en 43 stig og Hildur 17 . Næst kom Gunnhildur Gunnarsdóttir með 9 stig , Alda Leif Jónsdóttir og Helga Hjördís Björgvinsdóttir skoruðu hvor um sig 5 stig , María Björnsdóttir 4 og Berglind Gunnarsdóttir 2 .